Die Gereformeerde Kerk Randburg bestaan uit sowat 1 800 lidmate waarvan die grootste getal tussen 18 en 40 jaar oud is. Daar bestaan ’n baie mooi balans tussen ouer en jonger lidmate en die bediening spits hom toe op die verskillende behoeftes eie aan elke ouderdomsgroep. Die benadering in die gemeente is om al hoe meer ŉ kerk te word waar lidmate mekaar, en na buite, dien.
Blokke en wyke
Ten einde gespesialiseerde en gefokusde bediening verder te vestig, is die gemeente as volg ingedeel:
Blok Beskrywing Predikant Blokouderling
Diepsloot Sowat 425 lidmate in Diepsloot Dr. Kwena Semenya
A-blok Afgetredenes – 131 lidmate, 11 wyke Ds. Charl van Rooy Johan Howell
B-blok Werkendes met kinders uit die huis – 250 lidmate, 20 wyke Ds. Joop van Schaik Johan Reyneke
C-blok Lidmate met skoolgaandekinders – 410 lidmate, 18 wyke Ds. Charl van Rooy Danie Knoester
D-blok Getroude jongmense sonder kinders – 144 lidmate, 8 wyke Ds. Thomas Dreyer Henk de Weerd
E-blok Ongetroude jongmense – 201 lidmate, 9 wyke Ds. Thomas Dreyer Christo Liebenberg
F-blok Lidmate wat verspreid woon – 33 lidmate, 2 wyke Ds. Joop van Schaik Eisse van Hoving
G-blok Getroude jongmense met voorskoolse kinders – 342 lidmate, 10 wyke Ds. Joop van Schaik Hendrik du Plessis
Dienswerk word deur lidmate in ŉ verskeidenheid van diensgroepe verrig. Klik hier.
Alles wat ons as gemeente doen en beplan, wil ons volgens die Woord van God inrig. Dit behels dat ons vernuwend dink en werk binne die riglyne van die Woord en ook die sinodebesluite van ons kerkverband.
Ons eredienste het ’n gemaklike en informele karakter wat volgens ’n bepaalde orde verloop. Ons wil in ons eredienste ’n rustige atmosfeer skep waarbinne die ontmoeting met God kan plaasvind. Laerskoolkinders word in die eredienste bedien met bladsye waarop hulle die gang van die erediens volg.
Ons glo dat kennis van God die sleutel is waardeur die rykdomme van God se genade ontsluit word (2 Petrus 1) en waardeur ons kan groei na ware gemeenskap met God. Ons glo ook op grond van Efesiërs 6 dat kennis van die waarhede in die Woord ons toerus met die wapenrusting waarmee ons bose magte kan oorwin. Ons kinders word grondig onderrig sodat hulle God se wonderdade kan ken en Hom sal vertrou en daarom sal gehoorsaam (Psalm 78).
Die kudde aan ons toevertrou word versorg in wyksverband waar ‘n diaken as wyksleier sy of haar lidmate bedien. Lidmate leef hul dienswerk uit, volgens die gawes wat hulle ontvang het, binne diensgroepe waarvan daar soat 45 in die gemeente bestaan. Die sameroeper van ‘n diensgroep is ook ‘n bevestigde diaken.